Virallinen lehti nro C 109 , 01/05/1995 s. 0159



B4-0657, 0666, 0681, 0686, 0690, 0702 ja 0711/95 Päätöslauselma Algerian tilanteesta Euroopan parlamentti, joka - palauttaa mieleen aikaisemmat päätöslauselmansa Algerian tilanteesta, A. on syvästi järkyttynyt Algerian fundamentalistien suorittamista terroriteoista, jotka kohdistuvat siviiliväestöön, erityisesti naisiin ja älymystöön, B. on järkyttynyt Mohamed Abderrahmanin, El Modjahid -päivälehden johtajan 27. maaliskuuta ja tunnetun televisiotoimittajan Rashida Hammadin 31. maaliskuuta ja televisiotoimittaja Makhlouf Boukhezarin 3. huhtikuuta 1995 tapahtuneista murhista, jotka nostavat islamilaisten ryhmien tekemiksi katsotuissa hyökkäyksissä vuoden 1993 jälkeen surmattujen toimittajien määrän 32:een, sekä 15. maaliskuuta tapahtuneesta Larbaan tuomioistuimen puheenjohtajan murhasta, joka oli 15. tuomariin kohdistunut murha vuoden 1994 jälkeen, C. ottaa huomioon Ain Deflan alueella islamilaisia ääriryhmiä vastaan äskettäin kohdistuneen armeijan kostoiskun luonteen ja laajuuden, minkä yhteydessä sotilaallinen toimenpide aiheutti satoja kuolonuhreja ja lukuisia haavoittuneita, D. katsoo, että Algeriassa on demokraatteja, jotka eivät ole tukeneet turmeltunutta hallitusta eivätkä fundamentalistien terroria ja joilla on keskeinen osa kidutuksen, perhelain ja pakotetun arabilaistamisen vastustamisessa ja jotka muodostavat vastarintaliikkeen FIS:n äärimmäisyyksille ja autoritaarisuudelle, E. tukee erityisesti Algerian naisten vastarintaa näiden taistellessa henkensä vaarantaen naisen arvokkuuden ja henkilökohtaisen vapautensa säilyttämiseksi islamilaisten fanaatikkojen väkivaltaisten hyökkäysten uhkaamina, F. on erittäin huolestunut vaikeuksista, joita kuoleman uhkaamilla Algerian kansalaisilla on saada viisumi, jonka avulla he voisivat tilapäisesti paeta johonkin Euroopan unionin jäsenvaltioon, G. pitää viimeaikaisia neuvotteluja ja rauhaa koskevia vetoomuksia sekä välitysehdotuksia myönteisenä tekijänä kestävän ratkaisun etsimisessä Algerian konfliktiin, 1. Tuomitsee voimakkaasti Algeriassa suoritetut sokeat terroriteot: 2. Pahoittelee kuitenkin asevoimien vastatoimien laajuutta, mikä ei vaikuta rauhoittavasti räjähdysalttiiseen tilanteeseen, ja kehottaa hallitusta tunnustamaan, että siviiliväestön ihmisoikeuksien armoton halveksunta voi ainoastaan lisätä väestön tukea terroristijärjestöille; 3. Osoittaa kunnioitustaan algerialaisille ja erityisesti naisille, jotka henkensä uhalla taistelevat fundamentalistien suvaitsemattomuutta vastaan, kaikkia sellaisia yhteiskunnallisia suunnitelmia vastaan, jotka syrjäyttäisivät naiset poliittisesta, sosiaalisesta ja taloudellisesta elämästä, ja demokratian, tasa-arvon, kansalaisten perusoikeuksien ja lehdistön vapauden puolesta; 4. Kunnioittaa erityisesti kaikkien niiden rohkeutta, jotka työskentelevät Algerian kansallisissa päivälehdissä, jotka 28. maaliskuuta 1995 yksimielisesti ilmoittivat vastustavansa terroria; 5. Katsoo, että Algerian hallituksen, jonka vastuu maan nykytilanteessa on ensisijainen, on nyt tehtävä ehdotuksia vuoropuhelusta, jonka avulla maan kaikki poliittiset ja sosiaaliset voimat voisivat etsiä keinoja maan vapauttamiseksi poliittisesta umpikujasta ja sisällissotaa lähellä olevasta tilanteesta; 6. Toivoo tämän vuoksi, että presidentti Zerouain ja useiden oppositiopuolueiden äskettäin aloittama vuoropuhelu voi johtaa sopimukseen vaaleista ja kaikkien poliittisen elämän tekijöiden osallistumisesta; 7. Pyytää unionin jäsenvaltioiden ja Algerian välisen sotilaallisen yhteistyön välitöntä keskeyttämistä; 8. Pyytää jäsenvaltioiden hallituksia kieltämään demokraattien karkottamisen Algeriaan, missä heitä uhkaa kuolema, helpottamaan viisumien myöntämistä maassaan uhattuina olevien Algerian kansalaisille, auttamaan heitä heidän väliaikaisen oleskelunsa aikana Euroopassa ja kieltämään ottamasta alueelleen fundamentalististen terroriliikkeiden johtajia; 9. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja Algerian hallitukselle.